IZVEDBENA UREDBA KOMISIJE (EU) 2019/621

z dne 17. aprila 2019

o tehničnih podatkih, potrebnih za izvajanje tehničnih pregledov postavk, ki se pregledujejo, o uporabi priporočenih metod pregledov ter določitvi podrobnih pravil o obliki podatkov in postopkih za dostop do ustreznih tehničnih podatkov

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Direktive 2014/45/EU Evropskega parlamenta in Sveta z dne 3. aprila 2014 o rednih tehničnih pregledih motornih vozil in njihovih priklopnih vozil ter razveljavitvi Direktive 2009/40/ES (1), in zlasti člena 4(3) Direktive,

ob upoštevanju naslednjega:

(1) Da bi se v skladu z Direktivo 2014/45/EU olajšali redni tehnični pregledi motornih vozil in njihovih priklopnih vozil, bi morala Komisija sprejeti izvedbene akte o določitvi nabora tehničnih podatkov, potrebnega za postavke, ki se pregledujejo, in o uporabi priporočenih metod pregledov.

(2) Priloga I k Direktivi 2014/45/EU določa postavke, ki jih je treba pregledati kot minimum, minimalne standarde, ki jih je treba uporabiti, in priporočene metode pregledov.

(3) Da bi se olajšali redni tehnični pregledi motornih vozil in njihovih priklopnih vozil, bi morala Komisija sprejeti tudi podrobna pravila o obliki podatkov in postopkih za dostop do ustreznih tehničnih podatkov.

(4) Države članice lahko iz tehničnih pregledov izvzamejo dvo- ali trikolesna vozila – vozila kategorij L3e, L4e, L5e in L7e s prostornino motorja, ki presega 125 cm3 –, če so vzpostavile učinkovite alternativne ukrepe za varnost v cestnem prometu. V zvezi z olajšanjem uvedbe in harmonizacije tehničnih pregledov takšnih vozil pa bi bilo treba opredeliti tudi nabor podatkov v informativne namene.

(5) Obveznosti in zahteve iz te uredbe ne bi smele vplivati na obveznosti in zahteve iz uredb (ES) št. 715/2007 (2) ter (ES) št. 595/2009 Evropskega parlamenta in Sveta (3).

(6) Proizvajalcem bi bilo treba zagotoviti dovolj časa za izvedbo spletnih rešitev, ki so potrebne, da se tehnični podatki dajo na voljo centrom za izvajanje tehničnih pregledov in ustreznim pristojnim organom.

(7) Ukrepi iz te uredbe so sprejeti v skladu z mnenjem odbora, ustanovljenega s členom 19(1) Direktive 2014/45/EU –

SPREJELA NASLEDNJO UREDBO:

Člen 1 Predmet urejanja 1. Ta uredba za redne tehnične preglede motornih vozil in njihovih priklopnih vozil določa: (a) nabor tehničnih podatkov o zavorni opremi, krmiljenju, vidljivosti, žarometih, odsevnikih, električni opremi, oseh, kolesih, pnevmatikah, obesitvi, podvozju, povezavi podvozja, drugi opremi in emisijah, potrebne za izvajanje tehničnih pregledov postavk, ki se pregledujejo, in o uporabi priporočenih metod pregledov v skladu s točko 3 Priloge I k Direktivi 2014/45/EU, in (b) podrobna pravila o obliki podatkov in postopkih za dostop do ustreznih tehničnih podatkov.

Člen 2 Področje uporabe Ta direktiva se uporablja za vozila, za katera je v skladu s členom 2(1) Direktive 2014/45/EU potreben tehnični pregled in ki so bila v državi članici prvič registrirana ali dana v promet po 20. maju 2018.

Člen 3 Opredelitev pojmov V tej uredbi se uporabljajo naslednje opredelitve pojmov: (1) „proizvajalec“ pomeni vsako fizično ali pravno osebo, kot je opredeljena v uredbah (EU) št. 167/2013 (4) in (EU) št. 168/2013 Evropskega parlamenta in Sveta (5) ter Direktivi 2007/46/ES Evropskega parlamenta in Sveta (6); (2) „zastopnik proizvajalca“ pomeni vsako fizično ali pravno osebo, kot je opredeljena v uredbah (EU) št. 167/2013 in (EU) št. 168/2013 ter Direktivi 2007/46/ES; (3) „strojno berljiv“ pomeni neposredno uporaben v računalniku; (4) „informacije o popravilu in vzdrževanju“ pomenijo informacije, kot so opredeljene v uredbah (EU) št. 167/2013 in (EU) št. 168/2013 ter Direktivi 2007/46/ES; (5) „registracija“ pomeni upravno dovoljenje za obratovanje vozila v cestnem prometu, kot je opredeljeno v členu 2(b) Direktive Sveta 1999/37/ES (7).

Člen 4 Tehnični podatki o vozilu Tehnični podatki, potrebni za izvajanje tehničnih pregledov, so določeni v Prilogi k tej uredbi.

Člen 5 Postopki za dostop do tehničnih podatkov o vozilu 1. Tehnični podatki o vozilu, določeni v Prilogi k tej uredbi, se nediskriminatorno in pravočasno ter na lahko dostopen, neomejen in dosleden način dajo na voljo centrom za izvajanje tehničnih pregledov in ustreznim pristojnim organom. 2. Tehnični podatki se dajo na voljo najpozneje v šestih mesecih po registraciji ali začetku uporabe vozila. Podatki o vozilih, ki so bila registrirana ali dana v promet med 20. majem 2018 in 20. novembrom 2019, se dajo na voljo 20. maja 2020. 3. Z odstopanjem od odstavka 2 proizvajalec v primerih iz prve, druge in pete alinee člena 5(4) Direktive 2014/45/EU centru za izvajanje tehničnih pregledov in ustreznemu pristojnemu organu tehnične podatke zagotovi na zahtevo in brez odlašanja. 4. Proizvajalec centrom za izvajanje tehničnih pregledov in ustreznim pristojnim organom poznejše spremembe in dopolnila tehničnih podatkov iz odstavka 1 zagotovi hkrati s spremembami in dopolnili informacij o popravilu in vzdrževanju vozil. 5. Tehnični podatki se dajo na voljo v uradnem jeziku ali jezikih države članice, v kateri je center za izvajanje tehničnih pregledov, ali v drugem jeziku, dogovorjenem s pristojnim organom zadevne države članice. 6. Proizvajalci določijo kontaktno točko, odgovorno za omogočanje dostopa do tehničnih podatkov o vozilu. Kontaktni podatki te točke se dajo na voljo na spletnem mestu proizvajalca. Kontaktna točka je lahko tudi zastopnik proizvajalca. 7. Za zagotovitev, da so centri za izvajanje tehničnih pregledov, ki zahtevajo dostop do tehničnih podatkov o vozilu, pooblaščeni v skladu s členom 12(1) Direktive 2014/45/EU, proizvajalcu ustrezno pomagajo države članice ali njihovi pristojni organi.

Člen 6 Oblika podatkov 1. Proizvajalec da na voljo tehnične podatke na podlagi identifikacijske številke vozila v odprtokodni in strukturirani obliki podatkov: (a) pristojnim organom na zahtevo, in sicer kot zbirko nespletnih, uporabnih, strojno berljivih podatkovnih datotek, in (b) centrom za izvajanje tehničnih pregledov in pristojnim organom prek spletne rešitve. Pri uporabi spletne rešitve se tehnični podatki, ki jih mora proizvajalec zagotoviti na spletnem mestu hkrati z delom informacij o popravilu in vzdrževanju vozil, dajo na voljo v isti obliki podatkov. Drugi tehnični podatki o vozilu se dajo na voljo v obliki, ki se uporablja za podobne informacije. 2. Proizvajalcu ni treba izpolniti zahtev, opredeljenih v odstavku 1, v zvezi z vozili, za katera je pridobljena posamična, nacionalna homologacija ali homologacija majhne serije, kot je navedeno v uredbah (EU) št. 167/2013 in (EU) št. 168/2013 ter Direktivi 2007/46/ES, ali če mu ni treba ravnati v skladu z uredbami (ES) št. 715/2007, (EU) št. 167/2013 ali (EU) št. 168/2013. Vendar je treba informacije zagotoviti na lahko dostopen in dosleden način, da se lahko obdelajo z razumnimi prizadevanji. 3. Proizvajalec, odgovoren za določeno stopnjo izdelave vozila, je v primeru vozil, za katera je pridobljena homologacija po delih, mešana homologacija ali večstopenjska homologacija, kot je navedeno v uredbah (EU) št. 167/2013 in (EU) št. 168/2013 ter Direktivi 2007/46/ES, odgovoren za to, da za zadevno stopnjo sporoči tehnične podatke o vozilu za določen sistem, sestavni del ali samostojno tehnično enoto končnemu proizvajalcu. Končni proizvajalec je odgovoren za zagotovitev tehničnih podatkov o končanem vozilu pristojnim organom in centrom za izvajanje tehničnih pregledov. 4. Odstavek 3 se ne uporablja za vozila, za katera je pridobljena posamična, nacionalna homologacija ali homologacija majhne serije, kot je navedeno v uredbah (EU) št. 167/2013 in (EU) št. 168/2013 ter Direktivi 2007/46/ES.

Člen 7 Začetek veljavnosti in uporaba Ta uredba začne veljati dvajseti dan po objavi v Uradnem listu Evropske unije. Uporablja se od 20. maja 2020.

Ta uredba je v celoti zavezujoča in se neposredno uporablja v vseh državah članicah. V Bruslju, 17. aprila 2019 Za Komisijo Predsednik Jean-Claude JUNCKER

(1) UL L 127, 29.4.2014, str. 51.

(2) Uredba (ES) št. 715/2007 Evropskega parlamenta in Sveta z dne 20. junija 2007 o homologaciji motornih vozil glede na emisije iz lahkih potniških in gospodarskih vozil (Euro 5 in Euro 6) in o dostopu do informacij o popravilu in vzdrževanju vozil (UL L 171, 29.6.2007, str. 1).

(3) Uredba (ES) št. 595/2009 Evropskega parlamenta in Sveta z dne 18. junija 2009 o homologaciji motornih vozil in motorjev glede na emisije iz težkih vozil (Euro VI) in o dostopu do informacij o popravilu in vzdrževanju vozil ter o spremembi Uredbe (ES) št. 715/2007 in Direktive 2007/46/ES ter o razveljavitvi direktiv 80/1269/EGS, 2005/55/ES in 2005/78/ES, UL L 188, 18.7.2009, str. 1.

(4) Uredba (EU) št. 167/2013 Evropskega parlamenta in Sveta z dne 5. februarja 2013 o odobritvi in tržnem nadzoru kmetijskih in gozdarskih vozil (UL L 60, 2.3.2013, str. 1).

(5) Uredba (EU) št. 168/2013 Evropskega parlamenta in Sveta z dne 15. januarja 2013 o odobritvi in tržnem nadzoru dvo- ali trikolesnih vozil in štirikolesnikov (UL L 60, 2.3.2013, str. 52).

(6) Direktiva 2007/46/ES Evropskega parlamenta in Sveta z dne 5. septembra 2007 o vzpostavitvi okvira za odobritev motornih in priklopnih vozil ter sistemov, sestavnih delov in samostojnih tehničnih enot, namenjenih za taka vozila (Okvirna direktiva) (UL L 263, 9.10.2007, str. 1).

(7) Direktiva Sveta 1999/37/ES z dne 29. aprila 1999 o dokumentih za registracijo vozil (UL L 138, 1.6.1999, str. 57).